Man veg vir sy lewe ná giftige slangbytNetcare 911 (Foto: Verskaf) ŉ Vyf-en-dertigjarige man veg vir sy lewe nadat hy langs die Hartebeesspruit-rivier in Kameeldrift deur ŉ rinkhals op die knie gepik is. Die man het vroeg Maandagoggend langs die rivier gaan stap toe hy skielik ŉ skerp pyn in sy knie gevoel het. Hy het die slang gewaar en besef hy is gepik. Shawn Herbst, woordvoerder van Netcare 911, het gesê paramedici is Maandagoggend omstreeks 01:55 ontbied na berigte dat ŉ man deur ŉ giftige slang gepik is. Met die paramedici se aankoms op die toneel was die man reeds in ŉ ernstige toestand. “Hy het baie swaar asem gehaal. Paramedici het hom aan ŉ ventilator gekoppel en met behandeling begin,” vertel Herbst. Die man is gestabiliseer en met ŉ ambulans na die naaste hospitaal gehaas vir verdere mediese sorg. Herbst sê die man is tans stabiel, maar steeds in ŉ ernstige toestand in die intensiewe sorgeenheid. “Hy is steeds aan ŉ ventilator gekoppel en sukkel om asem te haal.” Herbst sê die meeste slangbyte kom in KwaZulu-Natal voor waar twee tot drie slangbyte per dag aangemeld word. “Mense moet dié tyd van die jaar veral paraat wees vir slange. As jy in die aand gaan stap, loop met ŉ flits of lampie. Trek ook eerder lang sokkies, stewels of langbroeke aan wanneer jy in die bosse gaan stap.”